<http://forestpress.hu/hu/index.php/esemenyek/kronika/29451-szeniorok-es-zoldkeresztesek-forestpress>

**A Magyar Zöld Kereszt egyesület és a NÉBIH együttműködési megállapodás megkötését határozta el.**

A Szeniorok és Tiszteletbeli Tagok Tanácsa 2016. január 28-án együttes ülést tartott a Magyarországi Zöldkereszt Egyesülettel a NÉBIH Erdészeti Igazgatóság székházában.  
     
A szép számú érdeklődőt Halász Gábor elnök köszöntötte, majd fölkérte dr. Tarján Lászlónét, a Magyarországi Zöldkereszt Egyesület elnökét a bemutatkozó előadás megtartására.  
                                                                                                                               
Az elnök asszony külön köszöntötte Wisnovszky Károlyt, az NÉBIH Erdészeti Igazgatóság igazgatóját, a házigazdát, valamint dr. Király Pált, az Erdészeti és Faipari Híradó volt főszerkesztőjét, a jelenlegi együttműködés kezdeményezőjét, az egyesület szaktanácsadóját.

Tarján Lászlóné elöljáróban megjegyezte, hogy az egyesület nem tévesztendő össze a 30-as években indult, és a háború után felfüggesztésre került Zöldkereszt mozgalommal. Az egykori anya- és gyermekvédelmi egészségügyi szervezet emblémája egyébként ma is látható a gyógyszertárak portálján.   
A genfi székhelyű Nemzetközi Zöld Kereszt, (Green Cross International) jelenleg 38 országban működik, világméretű környezetvédelmi problémákkal foglalkozik: célja az új ökológiai rend kialakítása, értékváltás, egy nemzetközi ökológiai trv. megalkotása, környezeti katasztrófák megelőzése érdekében javaslattétel, az éghajlatváltozás hatásaira adandó válaszok kidolgozásában való részvétel.

A Magyar Zöld Kereszt egyesület (MZK) 1994 júniusában alakult meg Budapesten. A történethez hozzátartozik, hogy a hazai szervezet megalapítására Mihail Gorbacsov egykori szovjet elnök kérte meg Antall Józsefet. A hazai szervezet elnöki teendőinek ellátására pedig Antall József miniszterelnök kérte föl dr. Tarján Lászlónét, aki akkor környezetvédelmi államtitkárként kormányának tagja volt.   
A Fővárosi Bíróság környezetvédelmi munkakörrel jegyezte be, és 1998-ban közhasznú egyesületnek minősítette.

A nemzetközi szervezet 1995-ben ismerte el és vette fel tagjai közé a MZK-t. 2003-ban a magyar szervezetet munkájának elismerése jeléül „ZÖLDKERESZT emlékéremmel" tüntette ki Genfben.

A MZK elismerve és követendőnek tartva a nemzetközi célkitűzéseket, elsősorban a hazai környezetvédelmi problémák megoldásáért kíván munkálkodni. Tevékenységük főleg a környezetvédelemmel és a természetvédelemmel kapcsolatos. Céljaik közt szerepel: a környezettudatos szemlélet kialakítása az oktatás, nevelés területén, az ifjúság körében.  
Az aktuális problémák közül be kívánnak kapcsolódni a klímaváltozás hatásaira adandó válaszok kidolgozásába is, elsősorban a faállományok és fafajok vonatkozásában.

Az elmúlt időszakban számos sikeres tömegrendezvényt szerveztek, de rajversennyel is felhívták magukra a gyermekek figyelmét. A nemzetközi mezőnyben is indított pályázók több helyezést értek el, és részt vettek a Velencében tartott díjkiosztó gálán.  
Az egyesület számos hazai szervezettel – köztük az OEE-vel – működik együtt.

Az Erdészeti Tagozat vezetője Köveskúti György. Ők elsősorban az Erdők a Közjóért Szakosztállyal és az Erdészeti Erdei Iskolai Szakosztállyal tartanak kapcsolatot. Fő céljuk, hogy már gyermekkorban elkezdődjön az értelmes természet- és környezetbarát tudatra való nevelés. A nyári szünetben Matula Természetvédelmi Nyári Táborokat szerveztek a tanulóknak, ahol többek között hangsúlyt fektetnek Fekete István életművének megismerésére.

Az Zöldenergia Tagozatot Kiss János Ferenc vezeti. A tagozat elsősorban energiahatékonysági és épületenergia témákkal foglalkozik. A közeljövőben, március 5-ikén, az Energiahatékonysági Világnap alkalmából erdész és energetikus közös rendezvényt szerveznek.  
   
Wisnovszky Károly igazgató a civil szervezetek egyre növekvő szerepéről beszélt, kiemelve a globális célokat és az erdő hármas funkcióit. Felhívta a figyelmet az eddig méltánytalanul háttérbe szorult városi erdőkre. Javasolta ezek védelem alá helyezését.

A Magyar Zöld Kereszt egyesület és a NÉBIH együttműködési megállapodás megkötését határozta el.  
Ugyanakkor a ForestPress úgy tudja, hogy még ebben az évben tisztújítás várható az egyesület vezetőségében.

 Halász Gábor az Országos Erdészeti Egyesület szervezetét és működését mutatta be a jelenlévőknek.   
A Szeniorok két új tag felvételét regisztrálták: Szélesy Miklós erdőmérnök, ny. egyetemi adjunktus és Szöőr Levente erdőmérnök, ny. erdészetvezető.  
Köveskúti György felhívta a figyelmet az évekkel ezelőtt eredményesen működött Társadalmi Erdészeti Szolgálat újjászervezésére, akár a MZK egyesület keretein belül.

A tanács 2016. évi munkatervében szerepel többek között a Nemzeti Erdőstratégia, az Erdőtörvény megvitatása, dr. Árva László közgazdász, egyetemi tanár előadása a környezetvédelemről és a turizmusról, az OEE 150 éves fennállásáról való megemlékezés, a Kaán Károly emlékév megünneplése és a Madarak Fák Napi rendezvény, kirándulás az Északerdő Zrt működési körletében, látogatás a Körös-Maros Nemzeti Park Igazgatóságnál, valamint tájékoztató előadás az erdészeti világkongresszusokról. ***(z)***

|  |
| --- |
| **A Nemzetközi Zöld Keresztről** A Nemzetközi Zöld Kereszt gyökerei visszanyúlnak Mihail Gorbacsov elnök hivatali idejére, amikor a Szovjet Szocialista Köztársaságok államfőjeként, többször is megszólalt az emberiséget és a Földet fenyegető nukleáris és vegyi fegyverek, a fenntarthatatlan fejlődés, és a bolygót károsító, ember okozta ökológiai károk összefüggései miatt.  1987 októberében, öt évvel a Rio de Janeiróban megrendezett első Föld-csúcs előtt, Mihail Gorbacsov a sarkvidéki városban, Murmanszkban szervezett egy összejövetelt, ahol az első alkalommal kapcsolódtak össze a környezetvédelem, a nukleáris leszerelés, szélesebb körű biztonsági aggodalmak és a fejlesztés fogalmak.  1990. január 19-én Moszkvában egy a Környezet és Fejlődés a Túlélésért című globális fórum során, Mihail Gorbacsov javasolta egy „Nemzetközi Zöld Kereszt” szervezet létrehozását, amely felajánlja segítségét a tagállamok ökológiai gondjainak megoldásához."  Más szavakkal, a világnak szüksége van egy szervezetre, amely a Nemzetközi Vöröskereszt orvosi katasztrófa-elhárítási modellje alapján, az olyan ökológiai kérdésekben és környezeti problémákban, amelyek túllépnek a nemzeti határokon, felgyorsítja a megoldást.  1992. június 6-án hat hónapos jogviszonyuk megszűnését követően, a riói Föld Csúcs civil küldöttei fordultak Mihail Gorbacsovhoz a Nemzetközi Zöld Kereszt létrehozására és beindítására. Ugyanakkor, a Svájci Nemzeti Tanács parlamenti képviselője, Roland Wiederkehr megalapította a „World Green Cross-t" azonos céllal. 1993-ban a szervezetek egyesültek és megalapították a Nemzetközi Zöld Keresztet.  A Nemzetközi Zöld Keresztet (GCI) hivatalosan 1993. április 18-án indították el Kiotóban, Japánban. Mihail Gorbacsov meghívására sok ismert személyiség csatlakozott, és továbbra is tagjai az igazgatóságnak vagy a tiszteletbeli tanácsnak.  Gyakorlati vonatkozásban fontos, hogy a Nemzetközi Zöld Kereszt nemzeti szervezeteket hozott létre, amelyek autonómiát élveznek nemzeti projektek lefolytatására, miközben részt vesznek a Nemzetközi Zöld Kereszt legalább egy nemzetközi programjában, melyek: Víz az életért és a békéért; a környezeti biztonság és a fenntarthatóság; a szociális és egészségügyek; okos energia illetve értékváltás.  Az első Nemzeti Zöld Kereszt szervezetek 1994 tavaszán, Hágában, Hollandiában csatlakoztak hivatalosan is GCI-hez, többek között Japán, Hollandia, az Orosz Föderáció, Svájc és az Egyesült Államok.  A Zöld Kereszt hálózat jelenleg több mint 30 országban működik.  A magyar szervezet megalapítására Mihail Gorbacsov Antall Józsefet kérte meg. A Magyarországi Zöld Kereszt Egyesület elnöki teendőinek ellátására Antall József miniszterelnök dr. Tarján Lászlóné, dr. Tajnafői Annát, kérte föl, aki akkor környezetvédelmi államtitkárként kormányának tagja volt. A Nemzeti Zöld Kereszt 1995-ben ismerte el és vette fel tagjai közé a Magyarországi Zöld Kereszt Egyesületet. |

f